钦定古今图书集成/明伦汇编/家范典/第016卷 > 《请代父死表》张不耀
## 钦定古今图书集成/明伦汇编/家范典/第016卷 > 《请代父死表》张不耀

“臣某言：臣闻哀哀父母，生我劬劳，欲报之恩，昊天罔
极。臣父文成，充使不了，特寘严刑，罪小责深，不胜冤
苦。街衢惊叹，长幼咸嗟，皇天后土，实所鉴照。臣闻有
理不申，枉填沟壑。臣子情切，骨肉恩深，请以微躯，代
父当死。乞宽父之残命，展愚臣之孝心。伏乞天命，俯
垂矜察，不耀万死，犹荷再生。臣父朝无近亲，孤宦独
立，苗疏难植，根浅易危，无风而自倒，不寒而自战。李
全交接邪作蛊，舞法弄权，虐甚周兴，酷殊来俊，枉陷
良善，以立己功，恶贯已盈，食残事败。不惭颜厚，犹事
紏绳，不惧皇天，仍居宪府。罪轻责重，其枉实深，但恨
明时，虚编咎晦。伏愿陛下采舆人之诵，听左右之言，
乞不滥无辜，庶冤魂重返。即臣虽死”之日，犹生之年，
不任酷裂之至，冒死投匦以闻。